b'\n_START_ARTICLE_\nSierra Leonen siirtomaa ja protektoraatti\n_START_SECTION_\nSiirtokunnan perustamisen taustat\n_START_PARAGRAPH_\nL\xc3\xa4nsi-Afrikka oli kauan ollut Atlantin orjakaupan uhrina. Orjakaupalla oli suuri vaikutus L\xc3\xa4nsi-Afrikan politiikkaan sek\xc3\xa4 yhteiskuntaan. Sill\xc3\xa4 oli tuhoava vaikutus erityisesti sis\xc3\xa4maan, mutta my\xc3\xb6s rannikon heimoja kohtaan. Jotkin heimot hy\xc3\xb6tyiv\xc3\xa4t orjakaupasta ja tekiv\xc3\xa4t yhteisty\xc3\xb6t\xc3\xa4 orjakauppiaiden kanssa vastineeksi rahasta, hy\xc3\xb6dykkeist\xc3\xa4 tai aseista. Kaupank\xc3\xa4yntiin osallistuneilla heimoilla oli usein etuasema muihin heimoihin, mink\xc3\xa4 ansiosta ne saivat alueella enemm\xc3\xa4n valtaa._NEWLINE_Kaikki orjat eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 olleet orjia loppuel\xc3\xa4m\xc3\xa4ns\xc3\xa4 ajan. Orjan oli lain mukaan mahdollista ansaita tai ostaa vapautensa. Karibian tai Amerikan plantaaseilla monet orjat ansaitsivat t\xc3\xa4m\xc3\xa4n oikeuden. Jotkut vapautetuista tarjosivat palveluksiaan Britannian merivoimille, joka tarvitsi aina henkil\xc3\xb6st\xc3\xb6\xc3\xa4. Pienempi osa liittyi Britannian armeijaan. Monet vapautetuista mustaihoisista orjista olivat urhoollisia ja ansaitsivat siten upseeriensa ihailun. T\xc3\xa4m\xc3\xa4n vuoksi tohtori Henry Smeathman ehdotti vuonna 1786 siirtomaan perustamista armeijasta tai laivastosta vapautetuille mustaihoisille miehille. T\xc3\xa4m\xc3\xa4 tapahtui juuri Yhdysvaltain vapaussodan j\xc3\xa4lkeisen\xc3\xa4 aikakautena, joten oli useita veteraaneja, joilla ei ollut erityist\xc3\xa4 paikkaa kutsua kodikseen.\n_START_SECTION_\nSiirtokunnan perustaminen\n_START_PARAGRAPH_\nL\xc3\xa4nsi-Afrikkaan perustettiin vuonna 1787 oma siirtomaa Britannian armeijasta tai laivastosta vapautetuille mustaihoisille, ja noin 400\xc2\xa0mustaa miest\xc3\xa4 ja naista saapui sinne. Seuraavana vuonna temnep\xc3\xa4\xc3\xa4llikk\xc3\xb6 Naimbana II myi kapteeni John Taylorille palan maata, jota Britannian vallan alla olleet uudisasukkaat ja heid\xc3\xa4n perillisens\xc3\xa4 voisivat k\xc3\xa4ytt\xc3\xa4\xc3\xa4._NEWLINE_Ensimm\xc3\xa4isell\xc3\xa4 siirtokunnalla oli vaikeuksia vaativan ymp\xc3\xa4rist\xc3\xb6n kanssa, eiv\xc3\xa4tk\xc3\xa4 kaikki paikalliset olleet mieliss\xc3\xa4\xc3\xa4n n\xc3\xa4hdess\xc3\xa4\xc3\xa4n eurooppalaisia tapoja omaksuneita mustaihoisia. Britanniassa monet vaikutusvaltaiset tukijat, kuten William Wilberforce, lobbasivat laajemman hankkeen puolesta. Sen seurauksena perustettiin Sierra Leone Company ja suurempi siirtokunta suunniteltiin alueelle, jota kutsuttaisiin Freetowniksi. Siirtokunta sai uudisasukkaita Nova Scotiasta, josta sinne muutti vapautettuja orjia, jotka pelk\xc3\xa4siv\xc3\xa4t joutuvansa uudelleen orjuutetuiksi, jos he j\xc3\xa4isiv\xc3\xa4t Amerikkaan.\n_START_SECTION_\nOngelmia taloudessa\n_START_PARAGRAPH_\nRanskan vallankumoussotien ja Napoleonin sotien aikana Ranskan laivasto teki ry\xc3\xb6st\xc3\xb6retki\xc3\xa4 Sierra Leoneen. Atlantin orjakauppa lakkautettiin 1800-luvun alussa, mink\xc3\xa4 j\xc3\xa4lkeen rannikolla liikkuvien vihollislaivojen vapautetut orjat vietiin Freetowniin. Heill\xc3\xa4 olisi ollut mahdollisuus palata omien heimojensa pariin, mutta vain muutamat tekiv\xc3\xa4t n\xc3\xa4in. T\xc3\xa4m\xc3\xa4 johtui osittain k\xc3\xa4yt\xc3\xa4nn\xc3\xb6n syist\xc3\xa4, mutta osittain siit\xc3\xa4, ett\xc3\xa4 eurooppalainen taloudenhoito oli tullut heille tutummaksi kuin heimojen taloudenhoito._NEWLINE_Siirtomaan hallinnoimiseen ja puolustamiseen kului Britannialta paljon varoja. Sen puolustus joutui huolehtimaan sek\xc3\xa4 merelt\xc3\xa4 ett\xc3\xa4 maalta tulevia hy\xc3\xb6kk\xc3\xa4yksi\xc3\xa4. Sis\xc3\xa4maa Freetownin ulkopuolella oli ep\xc3\xa4vakaata ja rauhatonta aluetta, jossa useat heimot kilpailivat vallasta._NEWLINE_Orjuus lakkautettiin 1833 koko brittil\xc3\xa4isen imperiumin alueella, mink\xc3\xa4 seurauksena Freetowniin alkoi saapua yh\xc3\xa4 enemm\xc3\xa4n ihmisi\xc3\xa4. Orjuuden lakkauttaminen merkitsisi my\xc3\xb6s L\xc3\xa4nsi-Afrikan taloudellista lamaantumista, sill\xc3\xa4 kaupank\xc3\xa4ynti rannikolla ei en\xc3\xa4\xc3\xa4 kiinnostanut eurooppalaisia yht\xc3\xa4 paljon kuin aiemmin. Kaupank\xc3\xa4ynnin tuotto heikkeni entisest\xc3\xa4\xc3\xa4n, kun Britannian merivoimien orjuudenvastaiset laivueet alkoivat valvoa rannikkoa. Talouden ainoa pelastus oli palmu\xc3\xb6ljy. Teollisen vallankumouksen sivuilmi\xc3\xb6n\xc3\xa4 ihmiset tarvitsivat enemm\xc3\xa4n saippuaa, jota pystyi valmistamaan palmu\xc3\xb6ljyst\xc3\xa4. Sit\xc3\xa4 saatiin kuitenkin monilta alueilta, joten Sierra Leonella oli kaupassa useita kilpailijoita.\n_START_SECTION_\nSiirtomaan laajentaminen\n_START_PARAGRAPH_\nBritit tiukensivat 1800-luvun aikana otettaan my\xc3\xb6s Sierra Leonen sis\xc3\xa4maasta, koska heimojen v\xc3\xa4liset yhteenotot aiheuttivat ep\xc3\xa4vakautta ja vaikeuttivat kaupank\xc3\xa4ynti\xc3\xa4. Lis\xc3\xa4ksi alueelle tuli koko ajan lis\xc3\xa4\xc3\xa4 uudisasukkaita, joten maa-alasta oli pula. Ranska oli alkanut laajentaa Ranskan Guinean alueita, ja Sierra Leonen laajeneminen pys\xc3\xa4htyikin lopulta ranskalaisten vaatimiin alueisiin._NEWLINE_Ranskalaiset ja britit ottivat yhteen vuonna 1893, kun ranskalaiset joukot luulivat brittil\xc3\xa4ist\xc3\xa4 retkikuntaa muslimipalkkasotilaiksi ja hy\xc3\xb6kk\xc3\xa4siv\xc3\xa4t heid\xc3\xa4n kimppuun. Tapauksen j\xc3\xa4lkeen Freetownista tuli Britannian armeijan p\xc3\xa4\xc3\xa4maja L\xc3\xa4nsi-Afrikassa, ja sinne sijoitettiin jalkav\xc3\xa4ke\xc3\xa4, pioneerej\xc3\xa4 ja  tykist\xc3\xb6\xc3\xa4. Siirtomaasta saatiin puolestaan pataljoona Royal West African Frontier Forceen.\n_START_SECTION_\nRooli toisessa maailmansodassa\n_START_PARAGRAPH_\nBritannian julistaessa sodan natsi-Saksalle syyskuussa 1939 my\xc3\xb6s Sierra Leonesta tuli osa toista maailmansotaa muun imperiumin mukana. Siirtomaalla ei ollut sodan kannalta erityisen t\xc3\xa4rkeit\xc3\xa4 resursseja, mutta Freetown oli merkitt\xc3\xa4v\xc3\xa4 kaupunki Britannian merivoimille, koska siell\xc3\xa4 oli hyv\xc3\xa4 luonnonsatama. Ranskan L\xc3\xa4nsi-Afrikkaan kuuluneet siirtomaat Senegal ja Guinea olivat sodan vuoksi natsi-Saksan ohjaaman Vichyn Ranskan nukkehallituksen kontrolloimia, joten ne aiheuttivat uhan Britannian Etel\xc3\xa4-Atlantin merireiteille._NEWLINE_Britit v\xc3\xa4rv\xc3\xa4siv\xc3\xa4t sotilaita Sierra Leonessa, jossa ei ollut asevelvollisuutta, mutta jossa heimop\xc3\xa4\xc3\xa4llik\xc3\xb6it\xc3\xa4 k\xc3\xa4ytettiin rohkaisemaan asukkaita v\xc3\xa4rv\xc3\xa4ytym\xc3\xa4\xc3\xa4n. Monet v\xc3\xa4rv\xc3\xa4tyist\xc3\xa4 sierraleonelaisista taistelivat Britannian armeijassa Burmassa.\n_START_SECTION_\nSiirtomaa-ajan viimeiset vuodet\n_START_PARAGRAPH_\nToisen maailmansodan p\xc3\xa4\xc3\xa4tytty\xc3\xa4 Afrikan siirtomaat alkoivat vaatia yh\xc3\xa4 ponnekkaammin itsen\xc3\xa4istymist\xc3\xa4\xc3\xa4n. Britit alkoivat my\xc3\xb6nt\xc3\xa4\xc3\xa4 sierraleonelaisille enemm\xc3\xa4n valtaa siirtomaan hallintotoimissa._NEWLINE_Sierra Leone oli melko jakautunut yhteiskunta. Siirtomaahan muuttaneilla ei ollut paljonkaan yhteist\xc3\xa4 sis\xc3\xa4maan afrikkalaisten kanssa. Molemmat ryhm\xc3\xa4t pitiv\xc3\xa4t tapansa ja eliv\xc3\xa4t toisistaan erill\xc3\xa4\xc3\xa4n, mik\xc3\xa4 vaikutti merkitt\xc3\xa4v\xc3\xa4sti vuonna 1961 tapahtuneen itsen\xc3\xa4istymisen j\xc3\xa4lkeen tapahtuneeseen ep\xc3\xa4vakauteen._NEWLINE_Sierra Leone itsen\xc3\xa4istyi Sierra Leonen Commonwealth realmina 27. huhtikuuta 1961. Commonwealth realmina Britannian monarkki Elisabet II pysyi silti viel\xc3\xa4 maan valtionp\xc3\xa4\xc3\xa4miehen\xc3\xa4 ja toimi maassa kenraalikuvern\xc3\xb6\xc3\xb6rin edustamana.'